საქართველოს სახელმწიფო უსაფრთხოების სამსახური

**საქართველოს სახელმწიფო უსაფრთხოების სამსახური** (**სუს**) — საქართველოს მთავრობის უშუალო დაქვემდებარებაში არსებული აღმასრულებელი ხელისუფლების სპეციალური დანიშნულების დაწესებულებათა სისტემა, რომელიც უზრუნველყოფს სახელმწიფო უსაფრთხოების დაცვას. ცალკე სამსახურად ფუნქციონირებს 2015 წლის 1 აგვისტოდან.  საქართველოს სახელმწიფო უსაფრთხოების სამსახურის ადმინისტრაციული შენობა შესულია სტრატეგიული ან/და განსაკუთრებული მნიშვნელობის ობიექტების ნუსხაში.  სახელმწიფო უსაფრთხოების სამსახური შესულია პირველი კატეგორიის კრიტიკული ინფორმაციული სისტემების ნუსხაში. 

## ისტორია
### განსაკუთრებული რაზმი
[მინი|[განსაკუთრებული რაზმის ხელმძღვანელი მელქისედეკ კედია]]
საქართველოს დემოკრატიული რესპუბლიკის პერიოდში შეიქმნა შინაგან საქმეთა სამინისტროს განსაკუთრებული რაზმი, უწყება, რომელსაც ევალებოდა სახელმწიფო უსაფრთხოების დაცვა.

განსაკუთრებული რაზმი შეიქმნა შინაგან საქმეთა მინისტრის ნოე რამიშვილის პირადი ინიციატივით. კანონპროექტი ეროვნულმა საბჭომ დაამტკიცა  1918 წლის 26 ივლისს. 

თავდაპირველად რაზმი დაარსდა 6 თვით, თუმცა შემდეგ მისი მოქმედება გახანგრძლივდა და მუდმივად არსებობდა საქართველოს პირველი რესპუბლიკის არსებობის პერიოდში. რაზმის მიზანი იყო ბრძოლა კონტრრევოლუციის, სპეკულაციისა და ძარცვა-გლეჯის წინააღმდეგ, ამავდროულად, რაზმი ებრძოდა ბოლშევიკების ანტისახელმწიფოებრივ მოქმედებებს, რუსული სპეცსამსახურების საქმიანობას საქართველოს ტერიტორიაზე. რაზმი მთლიანად შინაგან საქმეთა სამინისტროს დაქვემდებარებაში იყო და მოქმედებდა მინისტრის პირადი განკარგულებით. უშუალოდ რაზმს მეთაურობდა მელქისედეკ კედია. 

რაზმის უფროსს და მის თანამშრომლებს უფლება ჰქონდათ, აუცილებლობის შემთხვევაში დაეპატიმრებინათ ცალკეული პირები და ჩაეტარებინათ ჩხრეკა. სამსახურებრივი მოვალეობის შესრულებისას რაზმის უფროსს უფლება ჰქონდა, დახმარებისათვის მიემართა მილიციის, ჯარისა და გვარდიის ნაწილებისათვის. განსაკუთრებულ რაზმში შედიოდა როგორც ოპერატიული დანაყოფი, ასევე სპეცდანიშნულების შეიარაღებული ფორმირება —  მფრინავი რაზმი.

### საქართველოს სახელმწიფო უშიშროების სამინისტრო
1991 წელს საქართველოს სსრ მინისტრთა საბჭოს სახელმწიფო უშიშროების კომიტეტმა (КГБ) ტრანსფორმაცია განიცადა და ეწოდა საქართველოს სახელმწიფო უშიშროების სამინისტრო. საქართველოს სახელმწიფო უშიშროების მინისტრად პრეზიდენტმა ზვიად გამსახურდიამ დანიშნა КГБ-ს ყოფილი საგარეო დაზვერვის თანამშრომელი ანზორ მაისურაძე. მის შესახებ ცნობილია, რომ 60-ან წლებში 8 წელი იმსახურა КГБ-ს რეზიდენტურაში იორდანიაში. 1991 წლის 2 დეკემბერს ანზორ მაისურაძე გადადგა დაკავებული თანამდებობიდან. იგი შეცვალა ასევე ყოფილმა КГБ-ს თანამშრომელმა, თამაზ ნინუამ.

1991 წლის 22 დეკემბრის თბილისის სამოქალაქო ომის დროს თამაზ ნინუა გადავიდა  თენგიზ კიტოვანის და ჯაბა იოსელიანის მხარეს. მათი ხელისუფლებაში ძალადობრივი გზით მოსვლის დროს ნინუამ მიიღო შსს მინისტრის მოადგილის თანამდებობა. 2003 წელს ის გავიდა პენსიაზე და დაკავდა მცირე ბიზნესით ტყავის წარმოების დარგში.

1992 წლის 2 მაისიდან 1993 წლის 11 ოქტომბრამდე ირაკლი ბათიაშვილი დაინიშნა საქართველოს რესპუბლიკის საინფორმაციო-სადაზვერვო სამსახურის უფროსად: მისი ხელმძღვანელობით დაიშალა „სუკი“ და საფუძველი ჩაეყარა დამოუკიდებელი საქართველოს ეროვნულ სპეციალურ სამსახურს. მისი ხელმძღვანელობით და ამერიკის შეერთებული შტატების ცენტრალური სადაზვერვო სააგენტოს დახმარებით ჩამოყალიბდა საუკეთესო სპეცდანიშნულების რაზმი „ომეგა”. მან საინფორმაციო-სადაზვერვო სამსახურის თავჯდომარის თანამდებობა პირადი და საჯარო განცხადებით დატოვა, ვინაიდან წინააღმდეგი იყო დამოუკიდებელ სახელმწიფოთა თანამეგობრობაში საქართველოს გაწევრიანების.

1993 წლიდან აღდგა საქართველოს სახელმწიფო უშიშროების სამინისტრო, რომელმაც 2005 წლამდე იარსება.

1995 წელს ყოფილმა უშიშროების მინისტრმა იგორ გიორგაძემ საქართველო დატოვა. 1995 წლის 20 ნოემბერს საქართველოს გენერალი პროკურატურის საფუძველზე, გიორგაძეზე საერთაშორისო ძებნა გამოცხადდა. მას ბრალად პრეზიდენტ ედუარდ შევარდნაძეზე განხორციელებული ტერაქტის მოწყობა ედება. 

1995 წელს შეიქმნა სახელმწიფო უშიშროების აკადემია. 

1996 წლის 30 მაისს საქართველოს პრეზიდენტის, ედუარდ შევარდნაძის, ბრძანებულებით, უშიშროების მაიორი თამაზ გვაძაბია, უშიშროების მაიორი ზაზა კაზალიკაშვილი და უშიშროების უფროსი ლეიტენანტი მამუკა ქობალია III ხარისხის ვახტანგ გორგასლის ორდენით დაჯილდოვდნენ. ღირსების ორდენით დაჯილდოვდა გენერალ-მაიორი თეიმურაზ გრძელიძე. მედლით „მხედრული მამაცობისთვის“ დაჯილდოვდნენ: ვიცე-პოლკოვნიკი გოჩა დანიელაშვილი, უფროსი ლეიტენანტი თენგიზ კაველიძე, პოლკოვნიკი კობა ოთანაძე, მაიორი ვახტანგ ღონღაძე და ვიცე-პოლკოვნიკი ვალერი ჯაბუა.  29 ნოემბერს შევარდნაძის ბრძანებულებით II ხარისხის ვახტანგ გორგასლის ორდენით დაჯილდოვდა უშიშროების მინისტრის პირველი მოადგილე, გენერალ-ლეიტენანტი ავთანდილ იოსელიანი. III ხარისხის ვახტანგ გორგასლის ორდენით დაჯილდოვდნენ მინისტრის მოადგილეები: გენერალ-მაიორი თეიმურაზ გრძელიძე და გენერალ-მაიორი არველოდი ჟვანია. ღირსების ორდენით დაჯილდოვდნენ:  მართვისა და კონტროლის დეპარტამენტის მინისტრის კონსულტანტთა ჯგუფის უფროსი კინსულტანტი, გენერალ-მაიორი ნოდარ მაისურაძე და ამავე ჯგუფის უფროსი კონსულტანტი, გენერალ-მაიორი გივი ჯორბენაძე. მედლით „მხედრული მამაცობისთვის“ დაჯილდოვდნენ: პოლკოვნიკი ვლადიმერ ლობჟანიძე და პოლკოვნიკი თამაზ ჭანტურია. მედლით „საბრძოლო დამსახურებისთვის“ დაჯილდოვდა კადრების სამმართველოს უფროსი, პოლკოვნიკი თეიმურაზ ებიტაშვილი.  1997 წლის 29 ნოემბერს პრეზიდენტის ბრძანებულებით, III ხარისხის ვახტანგ გორგასლის ორდენით დაჯილდოვდა სახელმწიფო უშიშროების სამინისტროს აკადემიის უფროსი, პოლკოვნიკი გიორგი ერისთავი. ღირსების ორდენით დაჯილდოვდნენ: აჭარის ავტონომიური რესპუბლიკის სახელმწიფო უშიშროების მინისტრი, გენერალ-მაიორი იოსებ გოგიტიძე და სახელმწიფო უშიშროების სამინისტროს სამხედრო კონტრდაზვერვის სამმართველოს უფროსი, პოლკოვნიკი ანზორ ჭეიშვილი. მედლით „მხედრული მამაცობისათვის“ დაჯილდოვდნენ: სახელმწიფო უშიშროების სამინისტროს ობიექტების დაცვის სამსახურის უფროსი, პოლკოვნიკი ტარიელ დილიბაზაშვილი; სახელმწიფო უშიშროების სამინისტროს კადრების სამმართველოს უფროსი, პოლკოვნიკი თეიმურაზ ებიტაშვილი; სახელმწიფო უშიშროების სამინისტროს კოორდინაციისა და კონტროლის მთავარი სამმართველოს უფროსი, პოლკოვნიკი ბიჭიკო ლეჟავა. მედლით „საბრძოლო დამსახურებისათვის“ დაჯილდოვდნენ: სახელმწიფო უშიშროების სამინისტროს მცხეთა-მთიანეთის რეგიონალური სამმართველოს უფროსი, პოლკოვნიკი ნუგზარ კერესელიძე და აფხაზეთის ავტონომიური რესპუბლიკის სახელმწიფო უშიშროების სამინისტროს კონტრდაზვერვის სამმართველოს უფროსის მოადგილე, პოლკოვნიკი რომან ჭელიძე. 

1997 წელს უშიშროების სამინისტროს გამოეყო დაზვერვის მთავარი სამმართველო და შეიქმნა დაზვერვის სახელმწიფო დეპარტამენტი. 

2001 წლის 30 ოქტომბერს უშიშროების სამინისტროს თანამშრომელბი სამაუწყებლო კომპანია „რუსთავი 2“-ში შევიდნენ. მას შემდეგ რაც ტელეკომპანიის ხელმძღვანელობამ შემოწმებაზე უარი განაცხადა, სამინისტროს თანამშრომლებმა ტელევიზიის შენობა დატოვეს. 

2002 წლის 3 აგვისტოს საქართველოს სახელმწიფო უშიშროების სამინისტრომ და სახელმწიფო საზღვრის დაცვის სახელმწიფო დეპარტამენტმა გაავრცელეს ერთობლივი განცხადება, რომლის თანახმადაც, საქართველოს სასაზღვრო საგუშაგო გირევთან, საქართველო-რუსეთის საზღვრის ჩეჩნეთის მონაკვეთის სიახლოვეს დააკავეს 7 ჩეჩენი, რომელთაც აღიარეს ჩეჩნეთის იტუმ-კალეს რაიონში მიმდინარე საბრძოლო მოქმედებებში მონაწილეობა. 

2001 უშიშროების სამინისტრომ საქართველოში უკანონო იმიგრაციაში მყოფი ავღანეთის ხუთი, ხოლო 2002 წელს – 4 მოქალაქე დააკავა. 

2002 წლის ნოემბერში უშიშროების სამინისტროს თანამშრომლებმა ფერადი ლითონების ერთ-ერთ მიმღებ პუნქტში იარაღით სავსე სეიფები იპოვეს, რომლებშიც რუსული წარმოების იარაღი და ხელყუმბარები აღმოაჩინეს. 

2002 წლის 6 დეკემბერს უშიშროების სამინისტრომ ლაგოდეხში ტერორისტთა ჯგუფი გაანადგურა. დააპატიმრეს ერთი პირი. 

2003 წლის 20 იანვარს საქართველოს უშიშროების სამინისტრომ გამოაქვეყნა გასაიდუმლოებული მასალები, რომლითაც დადასტურდა პანკისში ჩეჩენ და არაბ მეომართა მოსამზადებელი ბაზების, სხვადასხვა ტერორისტული ობიექტებისა და ალ-ქაიდასთან დაახლოებული პირების ყოფნა. 

2003 წლის მარტში უშიშროების სამინისტროს თანამშრომლებმა სოფელ ბარისახოში იარაღის სამალავი აღმოაჩინეს. 

2003 წლის მაისში თბილისში ჩამოსული ნატოს სამხედრო ექსპერტთა დელეგაცია უშიშროების სამინისტროს წარმომადგენლებს შეხვდა. 

2003 წლის 14-15 ივლისს უშიშროების მინისტრი ვალერი ხაბურძანია სამუშაო ვიზიტით ირანში იმყოფებოდა. 

2003 წლის 26 ივლისს სამინისტროს კონტრტერორისტულმა დეპარტამენტმა თბილისში დააკავა რომან უბირია, ომელიც დანაშაულებრივ ჯგუფთან ერთად ახორციელებდა სახელმწიფო კანცელარიის ე. წ . „საიდუმლო სამსახურის” და სხვა უწყებების თანამშრომლების პირადობის მოწმობებისა და ყალბი დოკუმენტების დამზადებას, რომელზეც სხვადასხვა მაღალი თანამდებობის პირების, მათ შორის პარლამენტის თავმჯდომარის ხელმოწერაა გაყალბებული.  სამინისტროს ინფორმაციით, აღნიშნული საბუთების მფლობელებს ცეცხლსასროლი იარაღის ტარებასთან ერთად, სარეჟიმო, გასაიდუმლებულ და დაცულ ობიექტებზე შესვლის უფლებაც ეძლეოდათ. 

2003 წლის ნოემბერში უშიშროების სამინისტრომ თბილისის სიახლოვეს იარაღის სამალავი აღმოაჩინა. 

2004 წლის მარტში დააკავეს სამეგრელოს უშიშროების რეგიონალური სამსახურის თანამშრომლები, რომლებმაც წინააღმდეგობა გაუწიეს მათ ხელმძღვანელად თემურ გაბუნიას დანიშვნას. 

2004 წლის მაისში საქართველოს პარლამენტის დადგენილებით გაუქმდა აჭარისა და აფხაზეთის უშიშროების სამინისტროები. 

2004 წლის 24 ოქტომბერს უშიშროების სამინისტრომ საქართველოს ყოფილი შინაგან საქმეთა მინისტრი კობა ნარჩემაშვილი დააკავა. 

#### თამაზ ნინუას მკვლელობა
2009 წლის 13 ნოემბერს თამაზ ნინუა და მისი მეუღლე თბილისში, ადამ მიცკევიჩის №18-ში მოკლულები იპოვეს. სამართალდამცავების ინფორმაციით, გვამები საძინებელ ოთახში აღმოაჩინეს. თამაზ ნინუა სავარძელში მჯდომი მოკლეს, მისი მეუღლე ეთერ ნინუა კი საწოლში იყო ჩაცხრილული. ორივე მათგანს ტყვია შუბლში ჰქონდა მოხვედრილი. უშიშროების გენერლის მკვლელობა პრეზიდენტ ზვიად გამსახურდიას დაღუპვის საგამოძიებო კომისიის შექმნას დაემთხვა, რაც სხვადასხვა ეჭვის მიზეზად იქცა. ოფიციალურად თამაზ ნინუას მკვლელად ითვლებოდა ახლო პარტნიორი ბიზნესში, ვინმე თამაზ გოგია. ის გასამართლდა 2010 წლის 13 აგვისტოს და მკვლელობისთვის 17 წლიანი პატიმრობა მიესაჯა, მაგრამ მან ჩადენილი დანაშაული არ აღიარა. 

„ამ გადაწყვეტილების მიღებამდე აღნიშნულ საქმეზე ჩატარდა ხელახალი სრულყოფილი და ობიექტური გამოძიება, დაიკითხნენ ახალი მოწმეები, ჩატარდა ათეულობით საგამოძიებო და საპროცესო მოქმედება, შესწავლილ იქნა საგამოძიებო და სასამართლო საქმის მასალები, მოპოვებულ იქნა ახალი მტკიცებულებები და ფაქტები, რის შედეგადაც სრულად გამოირიცხა თამაზ გოგიას მხრიდან დანაშაულის ჩადენის ფაქტი, გარდა ამისა, ახალი გამოძიებით გამოიკვეთა ის გარემოება, რომ სამართალდამცველი ორგანოების თანამშრომლებს გააჩნდათ არალეგიტიმური დაინტერესება თამაზ გოგიას მიმართ, რათა მას ხელოვნურად შერაცხოდა თამაზ და ეთერ ნინუების მკვლელობის ფაქტი“, — ნათქვამია მთავარი პროკურატურის განცხადებაში. 

2010 წლის 13 აგვისტოს თამაზ გოგიას მიმართ გამამტყუნებელი განაჩენის გამოტანას საფუძვლად დაედო ქიმიური ექსპერტიზის დასკვნა, რომელიც თითქოსდა დანაშაულის ჩადენას ამტკიცებდა. ახალი გამოძიების ფარგლებში ჩატარებულმა ექსპერტიზამ თამაზ გოგიას ბრალეულობა გამორიცხა და აჩვენა, რომ მის მიმართ ბრალეულობის მტკიცებულებები გაყალბებულია. თამაზ გოგია გამამართლებელი განაჩენის გამოცხადების შემდეგ, 2017 წლის 20 ივლისს სასამართლოს დარბაზიდან გაათავისუფლეს.

### საქართველოს საინფორმაციო სადაზვერვო სამსახური
1992 წლის 2 მაისს საქართველოს სახელმწიფო საბჭოს გადაწყვეტილებით, საქართველოს სახელმწიფო უშიშროების სამინისტრო ოფიციალურად დაიშალა და მის ნაცვლად შეიქმნა საქართველოს საინფორმაციო სადაზვერვო სამსახური. ამ ახალი სამსახურის ხელმძღვანელად დაინიშნა სახელმწიფო საბჭოს წევრი, ირაკლი ბათიაშვილი. იგი ამ თანამდებობას აფხაზეთში ომის დროს იკავებდა.

### 2005 წლის რეფორმა
უწყება შეუერთდა შინაგან საქმეთა სამინისტროს. მის ნაცვლად იმავე წელს შინაგან საქმეთა სამინისტროში კონსტიტუციური უსაფრთხოების დეპარტამენტი (კუდ-ი)  და სპეციალური ოპერატიული დეპარტამენტი (სოდ-ი) შეიქმნა. 2012 წლის საპარლამენტო არჩევნების შემდეგ ეს დეპარტამენტები გაუქმდა და მათი ადგილი სახელმწიფო უსაფრთხოების და ანტიკორუფციულმა სააგენტოებმა დაიკავეს. 2012 წლის 15 ნოემბერს დააკავეს კონსტიტუციური უსაფრთხოების დეპარტამენტის უფროსი ლევან ქარდავა. 2014 წელს ქარდავას 11 წლით თავისუფლების აღკვეთა მიესაჯა.  დეპარტამენტის კიდევ ერთ ყოფილ უფროსს, დავით ახალაიას ნავთლუღის სპეცოპერაციის საქმეზე 12, სანდრო გირგვლიანის საქმეზე კი – 7,5 წლით თავისუფლების აღკვეთა მიესაჯა.   ახალაია 2016 წლამდე ინტერპოლის მიერ იძებნებოდა.

### საქართველოს სახელმწიფო უსაფრთხოების სამსახური
საქართველოს უსაფრთხოების სამსახურის ფორმირება მოხდა 2015 წლის 1 აგვისტოს, გამოეყო რა საქართველოს შინაგან საქმეთა სამინისტროს.

რეფორმის შედეგად, საქართველოს უსაფრთხოების სამსახურში იმჟამად შსს-ის სტრუქტურაში შემავალი შემდეგი დანაყოფები გაერთიანდნენ: კონტრტერორისტული ცენტრი, კონტრდაზვერვის დეპარტამენტი, სახელმწიფო უსაფრთხოების სააგენტო (სუს-ი), ანტიკორუფციული სააგენტო, საინფორმაციო-ანალიტიკური დეპარტამენტი, სპეციალური ოპერაციების დეპარტამენტი და ოპერატიულ-ტექნიკური დეპარტამენტი. ამ უკანასკნელს ფარული საგამოძიებო მოქმედებების განხორციელება ევალებოდა.

შინაგან საქმეთა მინისტრის მოადგილემ ლევან იზორიამ 2015 წლის 4 ივნისს საკანონმდებლო პაკეტის პარლამენტის თავდაცვისა და უშიშროების, საგარეო საქმეთა და ადამიანის უფლებათა კომიტეტების გაერთიანებულ მოსმენაზე წარდგენისას რამდენიმეჯერ გაუსვა ხაზი, რომ ფარული მოსმენების ფუნქციას სახელმწიფო უსაფრთხოების სამსახური განახორციელებს.

დანარჩენი დანაყოფები, რომელთაც პოლიციური, კერძოდ კი საზოგადოებრივი წესრიგისა და მართლწესრიგის დაცვის ფუნქციები აკისრიათ, მათ შორის კრიმინალური პოლიცია, სასაზღვრო პოლიცია და მომსახურების სააგენტო, შინაგან საქმეთა სამინისტროს დაქვემდებარებაში დარჩებიან.

შსს-სგან განსხვავებით, რომელიც მთავრობის შემადგენელ ნაწილად რჩება, სახელმწიფო უსაფრთხოების სამსახური მთავრობის უშუალო დაქვემდებარებაში არსებულ სპეციალური დანიშნულების დაწესებულება იქნება, რომლისთვისაც ერთ-ერთ სახელმძღვანელო პრინციპად კანონპროექტი „პოლიტიკურ ნეიტრალობას“ განსაზღვრავს.

ამ ახალი უწყების ხელმძღვანელს, კანონპროექტის თანახმად, პრემიერ-მინისტრი შეარჩევს და შესთავაზებს მთავრობას, რომელიც მოწონების შემთხვევაში, კანდიდატურას პარლამენტს წარუდგენს დასამტკიცებლად. საკანონმდებლო ორგანო წარდგენიდან მაქსიმუმ 14 დღეში სრული შემადგენლობის უმრავლესობით ანუ 76 ხმით ამტკიცებს თანამდებობაზე სახელმწიფო უსაფრთხოების სამსახურის უფროსს, რომლის უფლებამოსილების ვადა 6 წელს შეადგენს. ვახტანგ გომელაურის კანდიდატურას მხარი 83-მა დეპუტატმა დაუჭირა.

2017 წლის 13 ნოემბრის საკადრო ცვლილებების თანახმად, სახელმწიფო უსაფრთხოების სამსახურს შეუერთდა საგარეო დაზვერვის სამსახური.

2019 წლის 17 ოქტომბერს საქართველოს პარლამენტმა სამსახურის უფროსად 6 წლის ვადით, 85 ხმით 8-ის წინააღმდეგ გრიგოლ ლილუაშვილი დაამტკიცა.

2020 წლის 5 ნოემბერს სამსახურში დაიკითხა საქართველოს პარლამენტის წევრი ირაკლი კობახიძე. კობახიძის თქმით, მან სუს-ს ინფორმაცია მიაწოდა „რევოლუციური სცენარის“ შესახებ. 

2021 წლის 30 ოქტომბერს სუს-მა გაავრცელა განცხადება რომ სახელმწიფო უსაფრთხოების სამსახურში მიმდინარეობს გამოძიება სახელმწიფო ხელისუფლების დასამხობად შეთქმულების ფაქტზე, საქართველოს სისხლის სამართლის კოდექსის 315-ე მუხლის პირველი ნაწილით. 

2022 წლის 16 ივლისს დააკავეს სუს-ის უფროსის ყოფილი მოადგილე იოსებ გოგაშვილი. 2023 წლის 4 აპრილს თბილისის საქალაქო სასამართლომ გოგაშვილს 5-წლიანი პატიმრობა მიუსაჯა. გოგაშვილს ბრალად ედებოდა პირადი ცხოვრების საიდუმლოს უკანონოდ მოპოვება და შენახვა, სამსახურებრივი მდგომარეობის გამოყენებით პერსონალური მონაცემების უკანონოდ მოპოვება, შენახვა, გავრცელება მასობრივი მაუწყებლობის მეშვეობით, რამაც მნიშვნელოვანი ზიანი გამოიწვია, მოხელის მიერ სამსახურებრივი უფლებამოსილების გადამეტება, რამაც სახელმწიფოს კანონიერი ინტერესის არსებითი დარღვევა გამოიწვია, სახელმწიფო საიდუმლოების განზრახ გახმაურება და ცეცხლსასროლი იარაღისა და საბრძოლო მასალის მართლსაწინააღმდეგო შეძენა და შენახვა. 

2023 წლის 18 სექტემბერს სუს-მა გაავრცელა გაცნცხადება რომ უწყებაში მიმდინარე გამოძიების ფარგლებში მიღებული ინფორმაციით, „უცხო ქვეყნების დაფინანსებითა და კოორდინაციით“ საქართველოს ტერიტორიასა და მის ფარგლებს გარეთ მოქმედი პირთა გარკვეული ჯგუფი, 2023 წლის ოქტომბერ-დეკემბერში საქართველოში გეგმავდა დესტაბილიზაციისა და სამოქალაქო არეულობის მოწყობას, რომლის საბოლოო მიზანი იყო ხელისუფლების ძალადობრივი გზით შეცვლა. უწყების განცხადებით, გეგმაში მონაწილეობდნენ საქართველოს შინაგან საქმეთა მინისტრის მოადგილე და უკრაინის სამხედრო დაზვერვის ხელმძღვანელის მოქმედი მოადგილე გიორგი ლორთქიფანიძე უკრაინაში მოქმედი „ქართული ლეგიონის“ მეთაური მამუკა მამულაშვილი. სუს-ის თქმით ჯგუფის მიზანი უკრაინაში მომხდარი „ევრომაიდნის“ სცენარის გამეორება იყო და ახალგაზრდულ ჯგუფებს ამისთვის ორგანიზაცია „კანვასი“ ამზადებდა. 

2023 წლის 22 სექტემბერს სუს-ში გამოიკითხა საქართველოს ყოფილი მთავარი პროკურორი ოთარ ფარცხალაძე, რომელიც აშშ-მ 14 სექტემბერს დაასანქცირა. გამოკითხვიდან მეორე დღეს ფარცხალაძემ ქვეყანა დატოვა. 

2024 წლის 24 ივლისს სუს-მა გაავრცელა განცხადება, რომ სამსახურში მიმდინარეობს გამოძიება ტერორისტული აქტის მომზადების და სახელმწიფო ხელისუფლების დასამხობად შეთქმულების ფაქტზე. უწყების განცხადებით გამოძიება მიმდინარეობს „ქართული ოცნების“ საპატიო თავმჯდომარის, ბიძინა ივანიშვილის მკვლელობის მომზადების ფაქტზე. 

2024 წლის 1 აგვისტოს გრიგოლ ლილუაშვილმა სამსახურის პირველი ხარისხის მედლით დააჯილდოვა გენერალ-ლეიტენანტი ვახტანგ გომელაური, გენერალ-ლეიტენანტი ვახტანგ ქუთათელაძე და გენერალ-ლეიტენანტი ალექსანდრე ტაბატაძე. 

2025 წლის 2 აპრილს გრიგოლ ლილუაშვილმა სუს-ის უფროსის თანამდებობა დატოვა.  2025 წლის 4 აპრილს საქართველოს პარლამენტმა სუს-ის უფროსად 79 ხმით დაამტკიცა ანრი ოხანაშვილი.  ოხანაშვილმა თანამდებობა 23 აგვისტოს დატოვა.  ოხანაშვილის მიერ გავრცელებული განცხადების თანახმად, მან გადაწყვეტილება „მმართველ გუნდთან კონსულტაციის საფუძველზე“ მიიღო.

2025 წლის 26 ივნისს პარლამენტმა 81 ხმით მიიღო ცვლილებები კანონში „საქართველოს დაზვერვის სამსახურის შესახებ“. ცვლილებების თანახმად, საქართველოს დაზვერვის სამსახური გარდაიქმნა სახელმწიფო უსაფრთხოების სამსახურის მმართველობის სფეროში შემავალ სახელმწიფო საქვეუწყებო დაწესებულებად − ეროვნულ სადაზვერვო სააგენტოდ. 

#### ტერორიზმთან ბრძოლა
2015 წელს დაიწყო გამოძიება ისლამური სახელმწიფოს წარმომადგენლის, აიუფ ბორჩაშვილისა და მისი დაჯგუფების წევრების მიმართ. ბორჩაშვილი სუს-ის კონტრტერორისტულმა ცენტრმა 2015 წლის 22 ნოემბერს დააკავა.  2016 წლის 7 მარტს თბილისის საქალაქო სასამართლომ ბორჩაშვილს 14 წლიანი პატიმრობა მიუსაჯა. 

2016 წელს სახელმწიფო უსაფრთოხების სამსახურმა გამოავლინა ტერორიზმის დაფინანსების ფაქტები. გამოვლინდა უცხო ქვეყნის 20-მდე მოქალაქე, რომლებიც საეჭვო ფინანსურ საქმიანობაში იყნვნენ ჩართული. 2016 წლის 2 ივლისს სისხლის სამართლის დევნა დაიწყო საქართველოს მოქალაქის მიმართ, რომელსაც ბრალად ტერორიზმის დაფინანსება ედებოდა. გამოვლინდა საზღვარგარეთ მცხოვრებ პირთა ჯგუფი, რომლებიც სოციალური მედიის გამოყენებით ეწეოდნენ ტერორისტული ორგანიზაციების იდეოლოგიურ მხარდაჭერას. აღნიშნული პირების მიმართ სუს-მა გამოძიება დაიწყო. საქართველოს სასაზღვრო კონტროლზე აყვანილი იქნა 1500 პირი, ხოლო ქვეყანაში შემოსვლა 750 პირს აეკრძალა.  2016 წლის 30 ივლისს სუს-ის კონტრტერორისტულმა ცენტრმა ტერორისტული აქტის ჩადენის მუქარის ფაქტზე ვახტანგ ხანგოშვილი დააკავა.  2016 წლის 20 აგვისტოს სუს-ის კონტრდაზვერვის დეპარტამენტმა ტერორისტული აქტის ჯგუფურად მომზადებისათვის და ტერორისტული მიზნით ცეცხლსასროლი იარაღის, საბრძოლო მასალისა და ფეთქებადი ნივთიერებების მართლსაწინააღმდეგო შეძენა-შენახვა, ტარებისა და ამავე დანაშაულის ჩადენაში დახმარების ფაქტზე, საქართველოს 5 მოქალაქე დააკავა. 

2017 წლის 21-22 ნოემბერს თბილისში, ბერი გაბრიელ სალოსის ქუჩაზე ჩატარდა კონტრტერორისტული სპეცოპერაცია, რომლის დროსაც ლიკვიდირებული იქნა ახმედ ჩატაევი, რომელიც ისლამური სახელმწიფოს ერთ-ერთ ლიდერად ითვლებოდა.  ტერორისტებთან შეტაკებისას დაიღუპა სახელმწიფო უსაფრთხოების სამსახურის თანამშრომელი ივანე გოლაშვილი. პრემიერ-მინისტრმა მამუკა ბახტაძემ გოლაშვილი ვახტანგ გორგასლის პირველი ხარისხის ორდენზე წარადგინა.  2017 წლის 26 დეკემბერს ახმეტასა და თბილისში ჩატარებული სპეცოპერაციით სუს-მა ჩატაევის ჯგუფთან კავშირზე მყოფი 5 პირი დააკავა. 

2018 წელს გამოვლინდნენ პირები, რომლებიც სოციალური ქსელების დახმარებით, საქართველოში ტერორისტულ იდეებს ავრცელებდნენ. აშშ-ის სახელმწიფო დეპარტამენტის 2018 წლის ანგარიშში აღნიშნულია, რომ საქართველოს შესწევს უნარი, აღმოაჩინოს, აღკვეთოს და რეაგირება მოახდინოს ტერორიზმის ფაქტებთან მიმართებით. 

2019 წელს გამოვლინდნენ პირები, რომლებიც სოციალური ქსელების დახმარებით, საქართველოში ტერორისტულ იდეებს ავრცელებდნენ. 2019 წლის 6 ნოემბერს უკრაინის უსაფრთხოების სამსახურმა სუს-თან თანამშრომლობით ქალაქ კიევში ტერორისტულ ორგანიზაციაში მონაწილეობის ბრალდებით დააკავა ინტერპოლის წითელი ცირკულარით ძებნილი საქართველოს მოქალაქე, ცეზარ ტოხოსაშვილი, რომლის საქართველოში ექსტრადირებაც 2020 წლის 17 მაისს განხორციელდა.  

2021 წელს სახელმწიფო უსაფრთოების სამსახურმა გამოძიება დაიწყო სისხლის სამართლის კოდექსის ტერორიზმის თავით გათვალისწინებულ ოთხ დანაშაულზე. 2021 წელს სახელმწიფო უსაფრთხოების სამსახურმა გამოძიება დაიწყო ტერორისტული ორგანიზაციის წევრობის ფაქტზე. გატარებული ღონისძიებების შედეგად დაკავებულ 5 მოქალაქეს პატიმრობა შეეფარდა. აღნიშნული პირები ახლო აღმოსავლეთში გამგზავრებას და ტერორისტული ორგანიზაციის რიგებში ბრძოლას აპირებდნენ. 

2022 წლის დეკემბერში სუს-მა თბილისის აეროპორტში დააკავა ისლამური სახელმწიფოს ერთ-ერთი ლიდერი, ცისკარა ტოხოსაშვილი. 2022 წელს სუს-ის კონტრტერორისტულმა ცენტრმა გამოძიება დაიწყო სისხლის სამართლის კოდექსის ტერორიზმის თავით გათვალისწინებულ ხუთ დანაშაულზე. 

2023 წელს სუს-ის კონტრტერორისტულმა ცენტრმა გამოძიება დაიწყო სისხლის სამართლის 13 საქმეზე. სამართლებრივი დევნა დაიწყო 16 პირის მიმართ.  26 ივლისს კონტრტერორისტულმა ცენტრმა ორი პირი დააკავა. 

2024 წელს სუს-ის კონტრტერორისტულმა ცენტრმა გამოძიება დაიწყო სისხლის სამართლის 9 საქმეზე. სამართლებრივი დევნა დაიწყო 5 პირის მიმართ. 

2025 წლის 20 თებერვალს კონტრტერორისტულმა ცენტრმა საქართველოს ორი მოქალაქე დააკავა, რომელთა საცხოვრებელი სახლებიდან ამოიღეს გამოძიებისთვის მნიშვნელოვანი საბრძოლო მასალა, სხვადასხვა სახის ელექტრონული მოწყობილობა, ფულადი თანხა და სხვა მნიშვნელოვანი ნივთები.  2025 წლის მაისში სუს-მა უცხო ქვეყნის მიერ ინტერპოლის წითელი ცირკულარით ძებნილი უცხოეთის მოქალაქე დააკავა, რომელიც 2014 წლიდან ისლამური სახელმწიფოს რიგებში ირიცხებოდა. 

#### კორუფციასთან ბრძოლა
2015 წელს სახელმწიფო უსაფრთხოების სამსახურმა გამოძიება დაიწყო სისხლის სამართლის 29 საქმეზე,  მათ შორის, ქრთამის აღების 14, თაღლითობის 5, მითვისების ან გაფლანგვის 3, კომერციული მოსყიდვის 2, სამსახურებრივი სიყალბის 2, სამსახურებრივი უფლებამოსილების ბოროტად გამოყენების 1 ფაქტზე და სხვა ცალკეულ დანაშაულებზე. გამოძიების ფარგლებში დააკავეს 16 პირი. 

2016 წლის 15 იანვარს საქართველოს მთავარი პროკურატურისა და სახელმწიფო უსაფრთხოების სამსახურის მიერ ერთობლივად ჩატარებული ღონისძიებების შედეგად, სახელმწიფოს კუთვნილი დიდი ოდენობით ქონების სამსახურებრივი მდგომარეობის გამოყენებით გაფლანგვისა და ორგანიზებული ჯგუფის მიერ სამსახურებრივი მდგომარეობის გამოყენებით, სახელმწიფოს კუთვნილი თანხის მითვისების ფაქტზე, დაკავებულია შპს „მექანიზატორის“ 5 თანამშრომელი. აღნიშნული დანაშაულებრივი სქემით, საერთო ჯამში, სახელმწიფოს მიადგა 260 000 ლარის ზიანი. 2016 წლის 18 ივნისს, ქრთამის აღების ფაქტზე დააკავეს საქართველოს ოკუპირებული ტერიტორიების, იძულებით გადაადგილებულ პირთა განსახლებისა და ლტოლვილთა სამინისტროს თანამშრომელი, რომელმაც აფხაზეთიდან დევნილ მოქალაქეს ბინის მიღებაში დახმარების სანაცვლოდ მოსთხოვა და გამოართვა 7000 აშშ დოლარი.  2016 წელს სახელმწიფო უსაფრთხოების სამსახურისა და საქართველოს პროკურატურის თანამშრომლობის შედეგად ქრთამის აღების ფაქტზე დააკავეს თბილისის მუნიციპალიტეტის ნაძალადევის რაიონის გამგეობის საუბნო სამსახურის უფროსი. სამსახურებრივი უფლებამოსილების ბოროტად გამოყენებისა და სამსახურებრივი მდგომარეობის გამოყენებით დიდი ოდენობით თანხების გაფლანგვის ფაქტზე დააკავეს ბაღდათის მუნიციპალიტეტის გამგებელი. ქრთამის აღების ფაქტზე დააკავეს სენაკის მუნიციპალიტეტის გამგეობის ააიპ „სენაკის მოსწავლე ახალგაზრდობის ცენტრის“ დირექტორი და მისი მოადგილე, ასპინძის მუნიციპალიტეტის საკრებულოს საფინანსო-საბიუჯეტო, ეკონომიკის და ქონების მართვის საკითხთა კომისიის თავმჯდომარე,  თბილისის მერიის უსაფრთხოების სამსახურის უფროსის მოადგილე, საქართველოს შინაგან საქმეთა სამინისტროს ცენტრალური კრიმინალური პოლიციის დეპარტამენტის იმერეთის სამხარეო სამმართველოს უფროსი და შსს-ს ცენტრალური კრიმინალური პოლიციის დეპარტამენტის იმერეთის სამხარეო სამმართველოს დეტექტივ-გამომძიებელი, შსს-ს სსიპ-დაცვის პოლიციის დეპარტამენტის საავიაციო უშიშროების სამმართველოს განყოფილების უფროსის მოადგილე.  2016 წელს სუს-ის ანტიკორუფციულმა სააგენტომ გამოძიება დაიწყო სისხლის სამართლის 47 საქმეზე, მათ შორის, ქრთამის აღების 22, ქრთამის მიცემის 2, თაღლითობის 8, კომერციული მოსყიდვის 5, სამსახურებრივი უფლებამოსილების ბოროტად გამოყენების 4, მითვისების ან გაფლანგვის 2, სამსახურებრივი გულგრილობის 2 და სხვა ცალკეულ დანაშაულებზე. საანგარიშო პერიოდში ბრალდებულის სახით სისხლის სამართლის პასუხისგებაში მიცემულ იქნა 59 პირი 32 სისხლის სამართლის საქმეზე 

2017 წელს სახელმწიფო უსაფრთხოების სამსახურის მიერ
განხორციელებული ოპერატიულ-სამძებრო და საგამოძიებო ღონისძიებების შედეგად
დააკავეს არაერთი საჯარო მოხელე. მათ შორის, თბილისის მუნიციპალიტეტის
ისნის რაიონის მაჟორიტარი დეპუტატი - გამოძალვით ქრთამის აღების ფაქტზე, ოზურგეთის მუნიციპალიტეტის საკრებულოს თავმჯდომარე - განსაკუთრებით დიდი ოდენობით ქრთამის აღების ფაქტზე, თიანეთის მუნიციპალიტეტის გამგებლის პირველი მოადგილე - სამსახურებრივი მდგომარეობის გამოყენებით თაღლითობაში დახმარების და წინასწარი შეთანხმებით ჯგუფის მიერ დიდი ოდენობით თაღლითობის ფაქტზე, ონის მუნიციპალიტეტის გამგეობის განათლების, კულტურის, სპორტის, ახალგაზრდულ საქმეთა და სოციალური დაცვის სამსახურის უფროსი - ქრთამის აღების ფაქტზე. ასევე, ქრთამის აღების ფაქტებზე დაკავებულ იქნა შინაგან საქმეთა სამინისტროს საპატრულო პოლიციის დეპარტამენტის საქართველო-აზერბაიჯანის საბაჟო-გამშვები
პუნქტის უფროსი ინსპექტორი. 2017 წლის 7 მარტს, გატარებული ოპერატიულ-სამძებრო და საგამოძიებო მოქმედებების შედეგად, განსაკუთრებით დიდი ოდენობით 50 000 ლარის ქრთამის აღების ფაქტზე დაკავებულ იქნა ოზურგეთის მუნიციპალიტეტის საკრებულოს თავმჯდომარე. 2017 წლის 5 აპრილს, განსაკუთრებით დიდი ოდენობით ქრთამის აღების ფაქტზე
დაკავებულ იქნა სამგორის რაიონის გამგეობის მთავარი სპეციალისტი, რომელმაც
ქრთამის სახით მოთხოვნილი 20 000 აშშ დოლარიდან, წინასწარ აიღო 7 500 აშშ დოლარი. 2017 წლის 1 დეკემბერს, განსაკუთრებით დიდი ოდენობით ქრთამის მოთხოვნისა
და აღების ფაქტზე, მხილებულ და დაკავებულ იქნა ზუგდიდის მუნიციპალიტეტის
მერიის არქიტექტურისა და ზედამხედველობის სამსახურის უფროსი სპეციალისტი, რომელმაც ქრთამის სახით მოთხოვნილი 20 000 აშშ დოლარიდან, წინასწარ აიღო 10 000 აშშ დოლარი. 2017 წლის 22 დეკემბერს, ჯგუფურად კომერციული მოსყიდვის ფაქტზე დააკავეს საკალათბურთო კლუბის „სოხუმი“ წარმომადგენლები და საერთაშორისო კატეგორიის მსაჯები, რომლებიც ორგანიზებას უწევდნენ ე.წ. გარიგებულ მატჩებს. საერთო ჯამში, ქრთამის სახით აღებულმა თანხამ 36 000 ლარი შეადგინა. საქართველოს სახელმწიფო უსაფრთხოების სამსახურის ანტიკორუფციულ სააგენტოში 2017 წელს დაიწყო სისხლის სამართლის 62 საქმეზე, მათ შორის, ქრთამის აღების - 37, ქრთამის მიცემის - 1, თაღლითობის - 6, კომერციული მოსყიდვის - 3, სამსახურებრივი უფლებამოსილების ბოროტად გამოყენების - 4, მითვისების ან გაფლანგვის - 2, სამსახურებრივი გულგრილობის - 1 და სხვა ცალკეულ დანაშაულებზე. საანგარიშო პერიოდში ბრალდებულის სახით სისხლის სამართლის 41 საქმეზე პასუხისგებაში მიცემულ იქნა 61 პირი. 

2018 წელს სახელმწიფო უსაფრთხოების სამსახურმა კორუფციის ფაქტზე არაერთი საჯარო მოხელე დააკავა, ქრთამის აღების ფაქტებზე - თბილისის საკრებულოს კრწანისის რაიონის მაჟორიტარიდეპუტატი, მცხეთის მუნიციპალიტეტის
მერიის წარმომადგენელი ცხვარიჭამიის ადმინისტრაციულ ერთეულში, სამტრედიის
მუნიციპალიტეტის მერის პირველი მოადგილე და საგარეჯოს რაიონის საკრებულოს
სოფელ უჯარმის დეპუტატი. ქრთამის აღების ფაქტზე დააკავეს ზუგდიდის მუნიციპალიტეტის ყოფილი მერი და მისი მოადგილე. ამავე სისხლის სამართლის საქმეზე პასუხისგებაში მიეცა ზუგდიდის მუნიციპალიტეტის მერიის ეკონომიკური პოლიტიკისა და სერვისების მართვის სამსახურის უფროსი და სამეგრელო-ზემო სვანეთის ყოფილი გუბერნატორი. 

2019 წელს სახელმწიფო უსაფრთხოების სამსახურმა კორუფციის ფაქტზე არაერთი საჯარო მოხელე დააკავა, მათ შორის, განსაკუთრებით დიდი ოდენობის ქრთამის აღების ფაქტზე დააკავეს წყალტუბოს მუნიციპალიტეტის საკრებულოს თავმჯდომარე, რომელმაც უცხოელ ბიზნესმენს საკრებულოს ყოფილი შენობის აუქციონზე გატანისა და შესყიდვაში დახმარების სანაცვლოდ ქრთამის სახით 250 000 ლარი გამოართვა. დიდი ოდენობით ქრთამის აღების ფაქტზე დააკავეს თბილისის მუნიციპალიტეტის მერიის ვაკის რაიონის გამგებლის მოადგილე, ამავე დანაშაულისთვის დააკავეს ხელვაჩაურის მუნიციპალიტეტის საკრებულოს წევრი. ქრთამის აღების ფაქტზე დააკავეს გარემოს დაცვისა და სოფლის მეურნეობის სამინისტროს გარემოსდაცვითი ზედამხედველობის დეპარტამენტის კახეთის რეგიონული სამმართველოს სწრაფი რეაგირებისა და პატრულირების განყოფილების უფროსი და თეთრიწყაროს მუნიციპალიტეტის მერიის ქონების მართვის განყოფილების უფროსი. სახელმწიფოს კუთვნილი დიდი ოდენობით თანხის თაღლითურად დაუფლების ფაქტზე ბრალდებულის სახით სისხლის სამართლის პასუხისგებაში მიეცა საქართველოს კარატეს ეროვნული ფედერაციის პრეზიდენტი. საფეხბურთო მატჩების ჩაწყობის ფაქტზე დააკავეს 8 მოქმედი და 3 ყოფილი ფეხბურთელი. უკანონი სამეწარმეო საქმიანობის ფაქტზე ბრალდებულის სახით სისხლის სამართლის პასუხიგებაში მიეცა ირანის 8 მოქალაქე, რომლებმაც აღნიშნული საქმიანობის შედეგად განსაკუთრებით დიდი ოდენობის შემოსავალი მიიღეს. 

2020 წელს სახელმწიფო უსაფრთხოების სამსახურმა კორუფციის ფაქტზე არაერთი საჯარო მოხელე დააკავა, მათ შორის, ქრთამის აღების ფაქტზე დააკავეს ერთ-ერთი მუნიციპალიტეტის მერი და საკრებულოს თავმჯდომარე, რომლებმაც მეწარმეს ქრთამის სახით მოსთხოვეს დიდი ოდენობის თანხა. გარდა ამისა, სამსახურებრივი მდგომარეობის გამოყენებით, დიდი ოდენობით სხვისი ნივთის მითვისების, მითვისებაში დახმარებისა და სამსახურებრივი მდგომაროების გამოყენებით დიდი ოდენობით თაღლითობით ფაქტზე დააკავეს თბილისის მუნიციპალიტეტის მერიის ა(ა)იპ „მუნიციპალური სერვისების განვითარების სააგენტოს“ ადმინისტრაციის ყოფილი უფროსი, ასევე ამავე სამსახურის თავმჯდომარე და მისი მოადგილე. დიდი ოდენობით ქრთამის აღების ფაქტზე დააკავეს ნინოწმინდის მუნიციპალიტეტის მერიის ეკონომიკისა და ქონების მართვის სამსახურის განყოფილების უფროსი. ქრთამის აღების და ორგანიზებული ჯგუფის მიერ საქართველოს სახელმწიფო საზღვარზე მიგრანტის უკანანო გადაყვანის ფაქტზე პასუხისგებაში მიეცა საპატრულო პოლიციის დეპარტამენტის მესაზღვრე პატრულ-ინსპექტორი. დიდი ოდენობით ქრთამის აღების ფაქტზე დააკავეს გარდაბნის მუნიციპალიტეტის მერის წარმომადგენელი, რომელმაც თურქეთის მოქალაქეებს სახელმწიფოს საკუთრებაში არსებული მიწის სარგებლობაში გადაცემისა და მფარველობის სანაცვლოდ 30 000 ლარი გამოართვა. სამსახურებრივი უფლებამოსილების ბოროტად გამოყენების ფაქტზე სისხლის სამართლის პასუხისგებაში მიეცა გარემოს დაცვისა და სოფლის მეურნეობის სამინისტროს გარემოსდაცვითი ზედამხედველობის დეპარტამენტის კახეთის რეგიონული სამმართველოს თანამშრომელი, რომელიც ხელს უწყობდა მასთან კავშირში მყოფი პირების მიერ სასარგებლო წიაღისეულის უკანონო მოპოვებას და დიდი ოდენობით შემოსავლის მიღებას. დიდი ოდენობით ქრთამის აღებაში დახმარების ფაქტზე დააკავეს აჭარის ავტონომიური რესპუბლიკის გარემოს დაცვისა და ბუნებრივი რესურსების სამმართველოს მიწის მართვის სამსახური, ხოლო წინასწარი შეთანხმებით ჯგუფის მიერ ქრთამის აღების ფაქტზე – სსიპ „ეროვნული სატყეო სააგენტოს“ ერთ-ერთი თანამშრომელი. გამოვლინდა ჯგუფურად დიდი ოდენობით თაღლითობის მცდელობის ფაქტი, რა დროსაც მოქალაქეთა ჯგუფი ქობულეთში სასტუმროს მშენებლობით დაინტერესებულ უცხოელ ინვესტორს, მიწის ნაკვეთის აუქციონის წესით შეძენასა და შესაბამისი სამშენებლო ნებართვის მიღებაში დახმარების სანაცვლოდ 350 000 აშშ დოლარის გადახდას სთხოვდა. დანაშაულებრივი ჯგუფის წევრები უკანონოდ მოქმედებდნენ აჭარის არ-ის ფინანსთა და ეკონომიკის მინისტრის სახელით და მოტყუებით ჰპირდებოდნენ ინვესტორს მის მფარველობას. 

2021 წელს უნებართვო არქეოლოგიური სამუშაოების ფაქტზე მიმდინარე გამოძიების ფარგლებში, სუს-ის ანტიკორუფციული სააგენტოს თანამშრომლებმა ამოიღეს ისტორიული არტეფაქტი – დავით აღმაშენებლის პერიოდის მონეტა, რომელიც საქართველოს ეროვნულ მუზეუმს გადაეცა. 2021 წელს ანტიკორუფციული სააგენტოს მიერ გამოძიება დაიწყო სისხლის სამართლის 53 საქმეზე, კერძოდ, დიდი ოდენობით ქრთამის აღების, ქრთამის მიცემის, სამსახურებრივი უფლებამოსილების ბოროტად გამოყენების, უკანონო შემოსავლის ლეგალიზაციის, თაღლითობისა და სხვა ფაქტებზე. ბრალდებულის სახით სისხლის სამართლის პასუხისგებაში მიეცა 162 პირი. წლის განმავლობაში სახელმწიფო უსაფრთხოების სამსახურის ანტიკორუფციული სააგენტოს წარმოებაში არსებულ სისხლის სამართლის საქმეებზე ყადაღა დაედო 153 უძრავ და 7 მოძრავ ქონებას. შეფასებული ქონების სავარაუდო ღირებულება შეადგენს დაახლოებით 3 200 000 ლარს. ამასთან, საგამოძიებო მოქმედებების შედეგად, 2021 წელს ამოღებულ იქნა დაახლოებით 1 850 000 ლარის ეკვივალენტი სხვადასხვა ფულადი თანხა. 

2022 წელს სუს-ის ანტიკორუფციულმა სააგენტომ გამოძიება დაიწყო სისხლის სამართლის 61 საქმეზე, რის შედეგადაც პასუხისგებაში მიეცა 170 პირი. სისხლის სამართლის საქმეების ფარგლებში ყადაღა დაედო 188 უძრავ და 20 მოძრავ ქონებას. შეფასებული ქონების სავარაუდო ღირებულებამ 4 008 820 ლარი შეადგინა. 

2023 წელს სუს-ის ანტიკორუფციულმა სააგენტომ გამოძიება დაიწყო სისხლის სამართლის 47 საქმეზე და ბრალდებულის სახით ქრთამის აღების, ქრთამის მიცემის, სამსახურებრივი უფლებამოსილების ბოროტად გამოყენების, ზეგავლენით ვაჭრობის, უკანანო სამეწარმეო ვაჭრობისა თუ სხვა დანაშაულებებისთვის პასუხისგებაში მიეცა 72 პირი. 

2024 წელს სუს-ის ანტიკორუფციულმა სააგენტომ გამოძიება დაიწყო სისხლის სამართლის 23 საქმეზე და ბრალდებულის სახით პასუხისგებაში მიეცა 39 პირი, რომელთაც ბრალად ედებოდათ ქრთამის აღება, ქრთამის მიცემა, სამსახურებრივი უფლებამოსილების ბოროტად გამოყენება, სამსახურებრივი უფლებამოსილების გადამატება და სხვა დანაშაულებანი. 2023 წლის „საერთაშორისო კორუფციის აღქმის“ ინდექსში საქართველოს მსოფლიოს მასშტაბით 180 ქვეყნიდან 53-ე ადგილს იკავებდა და უსწრებდა ნატოსა და ევროკავშირის 11 ქვეყანას.  2024 წლის 26 თებერვალს სუს-ის ანტიკორუფციულმა სააგენტომ დიდი ოდენობით ქრთამის აღების ფაქტზე წალენჯიხის მუნიციპალიტეტის მერიის ორი თანამშრომელი დააკავა. 

2025 წლის 21 ივნისს სახელმწიფო უსაფრთოხების ანტიკორუფციული სააგენტოს მიერ ჩატარებული ოპერატიულ-სამძემბრო და საგამოძიებო მოქმედებების შედეგად დაკავებული იქნა საქართველოს ეკონომიკისა და მდგრადი განვითარების მინისტრის ყოფილი მოადგილე რომეო მიქაუტაძე. გამოძიება მიმდინარეობს საქართველოს სისხლის სამართლის კოდექსის 194-ე მუხლის მე-3 ნაწილის „გ“ ქვეპუნქტითა და 332-ე მუხლის მე-2 ნაწილით, რაც სასჯელის სახით ითვალისწინებს 9-დან 12 წლამდე ვადით თავისუფლების აღკვეთას. 

2025 წლის 27 ივლისს სუს-ის ანტიკორუფციულმა სააგენტომ დააკავა საქართველოს თავდაცვის მინისტრის ყოფილი მოადგილე გიორგი ხაინდრავა, სამინისტროს შესყიდვების დეპარტამენტის ყოფილი უფროსი ვლადიმერ ღუდუშაური და ყოფილი თავდაცვის მინისტრის ნათესავი. 

2025 წლის 30 ივლისს სუს-მა თაღლითობის ბრალდებით დააკავა „ერთიანი ნაციონალური მოძრაობის“ პოლიტიკური საბჭოს წევრი ლაშა ცანავა. 

2025 წლის 5 სექტემბერს სუს-ის ანტიკორუფციული სააგენტოს თანამშრომლებმა დიდი ოდენობით ქრთამის აღების ფაქტზე დააკავეს დუშეთის, თიანეთის, მცხეთისა და ყაზბეგის მუნიციპალიტეტებში სახელმწიფო რწმუნებულის მოადგილე. 

#### ქბრბ უსაფრთხოება
2016 წლის 11 იანვარს სუს-ის უსაფრთხოების დეპარტამენტის თანამშრომლებმა რადიოაქტიური ნივთიერებისადმი უკანონო მოპყრობისა და გასაღების ფაქტზე სამი პირი დააკავეს. აღნიშნული პირები თბილისში, რადიოაქტიული ნივთიერება ცეზიუმ 137-ის გასხვისებას 100 000 აშშ დოლარად აპირებდნენ. 

2016 წლის 18 აპრილს კონტრდაზვერვის დეპარტამენტის და სპეციალური ოპერაციების დეპარტამენტის თანამშრომლებმა სომხეთის 3 და საქართველოს 3 მოქალაქე დააკავეს. აღნიშნული პირები თბილისში, ბირთვული მასალა ურანის (U 238) გასხვისებას 200 მილიონ აშშ დოლარად აპირებდნენ, რა დროსაც ისინი დანაშაულის ჩადენის ფაქტზე დააკავეს. 

2016 წლის აპრილში სუს-ის კონტრდაზვერვის დეპარტამენტისა და სპეციალური ოპერაციების დეპარტამენტის თანამშრომლებმა ერთობლივად ჩატარებული ღონისძიებების შედეგად ქობულეთში ბირთვული მასალის, რადიოაქტიური ნივთიერება ურანის უკანონო გასაღების ფაქტზე საქართველოს ხუთი მოქალაქე დააკავეს. დაკავებულები ურანის გაყიდვას 3 მილიონ აშშ დოლარად აპირებდნენ. 

2019 წლის 13 მარტს სუს-ის კონტრდაზვერვის დეპარტამენტის თანამშრომლებმა ბირთვული მასალისადმი უკანონო მოპყრობისა და გასაღების ფაქტზე საქართველოს ორი მოქალაქე დააკავეს. გამოძიებამ დაადგინა, რომ აღნიშნული პირები ბირთვული მასალა ურანის გასხვისებას 2 800 000 აშშ დოლარად აპირებდნენ. 

2023 წლის მაისში სუს-ის კონტრდაზვერვის დეპარტამენტის თანამშრომლებმა რადიაქტიური ნივთიერების უკანონო რეალიზაციის მცდელობის ფაქტზე ერთი პირი დააკავეს. 

2025 წლის 17 ივლისს სუს-ის კონტრდაზვერვის დეპარტამენტისა და სპეციალური ოპერაციების დეპარტამენტის თანამშრომლებმა ბირთვული მასალის, კერძოდ, რადიოაქტიური ქიმიური ელემენტის ურანის უკანონო გასაღებისა და შეძენის ფაქტზე, ქალაქ ბათუმში საქართველოს 1 მოქალაქე და უცხო ქვეყნის 1 მოქალაქე დააკავეს. 

#### ოკუპირებული ტერიტორიები
სუს-ი ჩართულია წითელი ჯვრის საერთაშორისო კომიტეტის ეგიდით ორგანიზებულ სამმხრივი შეხვედრების ფორმატში, რომელიც 90-იანი წლების კონფლიქტებისა და 2008 წლის რუსეთ-საქართველოს ომის დროს უგზო-უკვლოდ დაკარგულ და დაღუპულ პირთა მოძიებას ითვალისწინებს. 

2015 წლიდან სახელმწიფო უსაფრთხოების სამსახური მონაწილეობს ინციდენტების პრევენციისა და მათზე რეაგირების მექანიზმის (IPRM) ფორმატის შეხვედრებში.

#### საგარეო ურთიერთობები
2016 წლის 25 მაისს საქართველოს სახელმწიფო უსაფრთხოების სამსახურის უფროსმა ვახტანგ გომელაურმა და ლიეტუვის რესპუბლიკის სპეციალური საგამოძიებო სამსახურის დირექტორმა საულიუს ურბანავიჩიუსმა ხელი მოაწერეს „შეთანხმებას საქართველოს სახელმწიფო უსაფრთხოების სამსახურსა და ლიტვის რესპუბლიკის სპეციალურ საგამოძიებო სამსახურს შორის თანამშრომლობის შესახებ“. 

2016 წლის 25 აგვისტოს საქართველოს  სახელმწიფო  უსაფრთხოების  სამსახურის  უფროსმა  ვახტანგ გომელაურმა  და  ბელარუსის რესპუბლიკის სახელმწიფო უსაფრთხოების კომიტეტის თავმჯდომარემ ვალერი ვაკულჩიკმა ხელი მოაწერეს „შეთანხმებას საქართველოს სახელმწიფო უსაფრთხოების სამსახურსა და ბელარუსის რესპუბლიკის სახელმწიფო უშიშროების კომიტეტს შორის თანამშრომლობის შესახებ“.  2017 წლის 18 დეკემბერს ვახტანგ გომელაურმა და  ბელარუსის  რესპუბლიკის   სახელმწიფო უშიშროების  კომიტეტის თავმჯდომარემ, ვალერი ვაკულჩიკმა „საქართველოს და ბელარუსის რესპუბლიკას შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმებას მოაწერეს ხელი. 

2017 წლის 27 ივნისს ამერიკის შეერთებული შტატების გამოძიების ფედერალური ბიუროს ტერორისტების შემოწმების ცენტრის (TSC) დირექტორმა ჩარლზ ქეიბლმა და სახელმწიფო უსაფრთხოების სამსახურის კონტრტერორისტული ცენტრის უფროსმა ირაკლი ჩიმაკაძემ „ამერიკის შეერთებული შტატების მთავრობასა და საქართველოს მთავრობას შორის ტერორისტების შემოწმების ინფორმაციის გაცვლის შესახებ შეთანხმებას“ მოაწერეს ხელი.   

2017 წლის 16 ნოემბერს ვახტანგ გომელაურმა და გერმანიის  ფედერაციული რესპუბლიკის სრულუფლებიანმა ელჩმა საქართველოში, ჰაიკე ფაიჩიმ „საქართველოს მთავრობასა და გერმანიის ფედერაციული რესპუბლიკის მთავრობას შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმებას მოაწერეს ხელი. 

2018 წლის 19 სექტემბერს ვახტანგ გომელაურმა და ალბანეთის საიდუმლო ინფორმაციის უსაფრთხოების დირექტორატის  ხელმძღვანელმა დორიან ტოლამ „საქართველოს მთავრობასა და ალბანეთის რესპუბლიკის მინისტრთა საბჭოს შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმებას ხელი მოაწერეს. 

2018 წლის 2 ნოემბერს სახელმწიფო უსაფრთხოების სამსახურის უფროსმა, ვახტანგ გომელაურმა და იტალიის რესპუბლიკის ინფორმაციისა და უსაფრთხოების დეპარტამენტის (DIS) გენერალურმა დირექტორმა ალესანდრო პანზამ საქართველოს მთავრობასა და იტალიის რესპუბლიკის მთავრობას შორის საიდუმლო ინფორმაციის გაცვლისა და ორმხრივად დაცვის შესახებ შეთანხმებას ხელი მოაწერეს. 

2024 წლის 6 მარტს საქართველოს სახელმწიფო უსაფრთხოების სამსახურის უფროსმა გრიგოლ ლილუაშვილმა და ევროპოლის აღმასრულებელმა დირექტორმა კატრინ დე ბოლმა „საქართველოსა და ევროპის კავშირის სამართალდაცვით სფეროში თანამშრომლობის სააგენტოს შორის საიდუმლო ინფორმაციის გაცვლისა და დაცვის შესახებ“ შეთანხმებას მოაწერეს ხელი. 

#### სასწავლო ცენტრი
2020 წელს შეიქმნა საქართველოს სახელმწიფო უსაფრთხოების სამსახურის სასწავლო ცენტრი.  2022 წელს სასწავლო ცენტრში გაიხსნა უსაფრთხოების ისტორიის მუზეუმი.  სასწავლო ცენტრის ორგანიზებით ტარდება პროექტი „უსაფრთხოების სკოლა“. 

#### სამსახურის სტრუქტურა
მთავრობის დადგენილება „საქართველოს სახელმწიფო უსაფრთხოების სამსახურის დებულების დამტკიცების შესახებ“ ამოქმედდა 2015 წლის 1 აგვისტოს. 

* ადმინისტრაცია – ადმინისტრაციის ძირითადი ამოცანებია: თავისი კომპეტენციის ფარგლებში, სამსახურის უფროსისა და მისი მოადგილეების დავალებათა შესრულების ოპერატიული კონტროლი და აღნიშნულის თაობაზე სამსახურის უფროსისათვის ინფორმაციის მიწოდება; სამსახურის უფროსისა და მისი მოადგილეების საქმიანობის ხელშეწყობა და სამუშაო პირობებით უზრუნველყოფა; სამსახურის უფროსისა და მისი მოადგილეების მიერ კონტროლზე აყვანილ დოკუმენტებსა და სამსახურებრივ დავალებებზე წერილების მომზადება და შემსრულებელთათვის გადაცემა, აღნიშნულ დოკუმენტაციასა და სამსახურებრივი დავალებების შესრულებასთან დაკავშირებულ საკითხებზე მეთოდური და პრაქტიკული დახმარების გაწევა; სამსახურის სტრუქტურული ქვედანაყოფების, ტერიტორიული ორგანოებისა და სამსახურის სისტემაში შემავალი საჯარო სამართლის იურიდიული პირის საქმიანობის კომპეტენციის ფარგლებში კოორდინაცია; სამსახურის სისტემის უწყვეტი სადღეღამისო საქმიანობის ხელშეწყობა; რეგისტრირებულ დანაშაულთა სადღეღამისო კრებსების მომზადება და დანიშნულებისამებრ გაგზავნა; საქმისწარმოების (საკანცელარიო) საქმიანობის ორგანიზება და საერთო კოორდინაცია; ადმინისტრაციულსაპროტოკოლო ღონისძიებების დაგეგმვა და უზრუნველყოფა; უცხოეთის ქვეყნებში სამსახურის წარმომადგენლების სამსახურებრივი მივლინების ვიზიტების დაგეგმვა, ორგანიზება, ვიზებითა და სამსახურებრივი პასპორტებით უზრუნველყოფა; საჯარო ინფორმაციის ხელმისაწვდომობის უზრუნველყოფა, საჯარო ინფორმაციის პროაქტიულად გამოქვეყნება და ამ მიზნებით სამსახურის დანაყოფებიდან შესაბამისი ინფორმაციების გამოთხოვა და შესრულების მონიტორინგი; სამოქალაქო სექტორთან ეფექტიანი ურთიერთობის ჩამოყალიბებისათვის კომუნიკაციის შესაბამისი სტანდარტების, სტრატეგიისა და ეფექტიანი ინსტრუმენტების შექმნა და შესაბამისი ღონისძიებების დაგეგმვა/განხორციელება; სამსახურის საქმიანობასთან დაკავშირებით, ფიზიკური და იურიდიული პირებისაგან, ასევე დაწესებულებებიდან თუ ორგანიზაციებიდან შესული განცხადებებისა და წინადადებების განხილვა, ანალიზი, არსებული გამოწვევების იდენტიფიცირება, მათი დაძლევის მიზნით, სტრატეგიის შემუშავება და შესაბამისი რეკომენდაციების მომზადება; სამსახურის საქმიანობის ხელშეწყობა საერთაშორისო ურთიერთობების განვითარებისა და გაღრმავების კუთხით; სამართალდაცვით და საიდუმლო ინფორმაციის დაცვის სფეროში საზღვარგარეთის ქვეყნების შესაბამის უწყებებთან კავშირების დამყარება და ურთიერთობების გაღრმავება; სამსახურის წარმომადგენლობის უზრუნველყოფა საზღვარგარეთის ქვეყნებსა და საერთაშორისო ორგანიზაციებთან; სამსახურის კომპეტენციას მიკუთვნებულ საკითხებზე საერთაშორისო ხელშეკრულებებისა და შეთანხმებების დასადებად აუცილებელი პროცედურების განხორციელება და დადებული ხელშეკრულებებისა და შეთანხმებების იმპლემენტაცია; სამსახურის მიერ აღებული საერთაშორისო ვალდებულებების შესრულებაზე მონიტორინგის განხორციელება და ანგარიშების მომზადება; ნატოსა და ევროკავშირთან თანამშრომლობის უზრუნველყოფა; სამსახურის საქმიანობის მარეგულირებელი შიდასახელმწიფოებრივი კანონმდებლობის ჰარმონიზაცია საერთაშორისო ხელშეკრულებებიდან გამომდინარე ვალდებულებებსა და საერთაშორისო სტანდარტებთან; საზოგადოებისა და მასმედიის წარმომადგენლებთან თემატური შეხვედრების, პრესკონფერენციებისა და ბრიფინგების მოწყობა; სამსახურში მიმდინარე პროცესების (რეფორმები, სწავლებები, ოფიციალური შეხვედრები, ვიზიტები და ა. შ.) ამსახველი ინფორმაციის მომზადება და გავრცელება; სამსახურის ოფიციალური ვებგვერდის, ფოტო და ვიდეოარქივის შექმნა და განახლება; სამსახურის სამობილიზაციო გეგმებისა და პაკეტების შემუშავება; ოპერატიული აღრიცხვის წარმოება; საარქივო საქმიანობა, მათ შორის, საქართველოს შინაგან საქმეთა სამინისტროს ზოგიერთი საარქივო დოკუმენტის შენახვის უზრუნველყოფა; 
* ანტიკორუფციული სააგენტო – ძირითადი ამოცანებია: თავისი კომპეტენციის ფარგლებში, სამოხელეო, კორუფციული დანაშაულის წინააღმდეგ ბრძოლა და სისხლის სამართლის საქმეთა გამოძიება; თავისი კომპეტენციის ფარგლებში კორუფციის თავიდან აცილების, გამოვლენისა და აღკვეთის ღონისძიებების განხორციელება; კანონმდებლობით დადგენილი წესით ოპერატიულსამძებრო ღონისძიებების განხორციელება; თავისი კომპეტენციის ფარგლებში, დანაშაულის თავიდან აცილებისა და აღკვეთის მიზნით პრევენციული ღონისძიებების განხორციელება; „საქართველოს სახელმწიფო უსაფრთხოების სამსახურის შესახებ“ საქართველოს კანონითა და სხვა ნორმატიული აქტებით განსაზღვრული ფუნქციებისა და ამოცანების განხორციელება; სააგენტოს დირექტორია **ემზარ გაგნიძე.**
* გენერალური ინსპექცია – სტრუქტურული ქვედანაყოფი. სუს-ის გენერალური ინსპექცია ანგარიშვალდებულია უშუალოდ სამსახურის უფროსის წინაშე, რომელიც საქართველოს კანონმდებლობით დადგენილი წესით ახორციელებს მასზე სამსახურებრივ ზედამხედველობას. ინსპექციის ძირითადი ამოცანებია: ინსპექციის  სამსახურის სისტემაში ეთიკის, დისციპლინური ნორმების დარღვევის, სამსახურებრივი მოვალეობების არაჯეროვანი შესრულებისა და კონკრეტულ მართლსაწინააღმდეგო ქმედებათა ჩადენის ფაქტების გამოვლენა და სათანადო რეაგირება; კანონმდებლობით დადგენილი წესით ოპერატიულ-სამძებრო ღონისძიებებისა და კონტრდაზვერვითი საქმიანობის განხორციელება; თავისი კომპეტენციის ფარგლებში, დანაშაულის თავიდან აცილებისა და აღკვეთის მიზნით, პრევენციული ღონისძიებების განხორციელება; საქართველოს გენერალური პროკურორის ან მის მიერ უფლებამოსილი პირის მიერ გამოსაძიებლად გადაცემულ საქმეებზე საქართველოს სისხლის სამართლის საპროცესო კოდექსით დადგენილი კომპეტენციის ფარგლებში საგამოძიებო და საპროცესო მოქმედებების ჩატარება; სამსახურის სისტემაში არსებული დარღვევებისა და ნაკლოვანებების გამოვლენა; სამსახურის სისტემაში შემავალ დანაყოფებში წარმოებული ოპერატიულ-ანალიზური და ოპერატიულ-სამძებრო, აგრეთვე კონტრდაზვერვითი საქმიანობის შემოწმება; სამსახურის სისტემაში შემავალი დანაყოფების საფინანსოსამეურნეო საქმიანობის კონტროლი, მათ მიერ მატერიალური და ფინანსური რესურსების განკარგვის კანონიერებისა და მიზანშეწონილობის შემოწმება; სამსახურის სისტემაში ფინანსური, მათ შორის, ოპერატიული ხარჯების შემოწმების ჩატარება და სამსახურის საინფორმაციო სისტემების უსაფრთხოების უზრუნველყოფა. სამსახურის გენერალური ინსპექციის უფლებამოსილება ვრცელდება სამსახურის სტრუქტურულ ქვედანაყოფებსა და ტერიტორიულ ორგანოებზე, აგრეთვე სამსახურის მმართველობის სფეროში შემავალ საჯარო სამართლის იურიდიულ პირზე. 
* ეკონომიკური დეპარტამენტი – დეპარტამენტის ძირითადი ამოცანებია: სამსახურის დანაყოფების მატერიალურტექნიკური და ფინანსური მომსახურება, სამსახურის სამეურნეო საქმიანობის ორგანიზება; სახელმწიფო შესყიდვების განხორციელება; სამსახურის ყოველი მომდევნო წლის ბიუჯეტის პროექტის შემუშავება და მისი დროული წარდგენის უზრუნველყოფა; საბიუჯეტო სახსრების მოზიდვა და ეკონომიკური კლასიფიკაციის მიხედვით მის ხარჯვაზე კონტროლის განხორციელება;
* კადრების მთავარი სამმართველო – სამმართველოს ძირითადი ამოცანებია: დანაყოფების დაკომპლექტება მაღალკვალიფიციური კადრებით; სამსახურის მოსამსახურეთა სწავლების, სამსახურის გავლის, კვალიფიკაციის ამაღლებისა და ფიზიკური მომზადების ორგანიზება; სამსახურში საკადრო საქმიანობის ორგანიზება და განხორციელება;
* ობიექტების დაცვის მთავარი სამმართველო – სამმართველოს ძირითადი ამოცანებია: სამსახურის ობიექტების ოპერატიული და ფიზიკური დაცვა, ამ ობიექტებში განთავსებული მატერიალური ფასეულობების, ცეცხლსასროლი იარაღის, საბრძოლო ტექნიკისა და მასალების ხელშეუხებლობის უზრუნველყოფა; სამსახურის ადმინისტრაციულ შენობებსა და სამსახურის მიერ განსაზღვრულ სხვა შენობებში თანამშრომელთა და გარეშე პირთა შესვლისა და გასვლის ორგანიზება; თავისი კომპეტენციის ფარგლებში, დანაშაულის თავიდან აცილებისა და აღკვეთის მიზნით პრევენციული ღონისძიებების განხორციელება; „საქართველოს სახელმწიფო  უსაფრთხოების სამსახურის შესახებ“ საქართველოს კანონითა  და სხვა ნორმატიული აქტებით განსაზღვრული ფუნქციებისა და ამოცანების განხორციელება;
* დროებითი მოთავსების უზრუნველყოფის სამმართველო – სამმართველოს ძირითადი ამოცანებია: სამსახურის კომპეტენციის ფარგლებში, დანაშაულის ჩადენისათვის დაკავებულ პირთა დროებითი მოთავსების იზოლატორში განთავსება და მათი უფლებების დაცვაზე მონიტორინგის განხორციელება; დროებითი მოთავსების იზოლატორში განთავსებულ პირთა და იზოლატორის მოსამსახურეთა უსაფრთხოების უზრუნველყოფა; ცალკეულ შემთხვევებში, სამსახურის შესაბამისი საგამოძიებო დანაყოფების უფლებამოსილ მოსამსახურეთა მხრიდან ინფორმაციის მიღება, მათ მიერ დანაშაულის ჩადენისათვის დაკავებულ პირთა საქართველოს შინაგან საქმეთა სამინისტროს დროებითი მოთავსების იზოლატორში განთავსების აუცილებლობის თაობაზე, ტერიტორიული თუ სხვა ნიშნის მიხედვით. ადამიანის უფლებათა დაცვის სფეროში მოქმედ სუბიექტებთან ურთიერთობის წარმართვა; დროებითი მოთავსების იზოლატორში განთავსებული პირების სამედიცინო მომსახურებით უზრუნველყოფა.
* იურიდიული მთავარი სამმართველო – სამმართველოს ძირითადი ამოცანებია: სამსახურის საქმიანობის სამართლებრივი უზრუნველყოფა; კანონმდებლობის შესაბამისად სამსახურში შესული ნორმატიული აქტების პროექტებზე სათანადო დასკვნების მომზადების უზრუნველყოფა; კანონშემოქმედებითი საქმიანობისა და პარლამენტთან ურთიერთობის უზრუნველყოფა;  სამსახურის სისტემაში დანაყოფების სამართალშემოქმედებითი საქმიანობის კოორდინაცია; სამსახურის ამოცანებთან დაკავშირებულ საკითხებზე სამართლებრივი აქტების პროექტების შემუშავებისა და მათი სათანადო მსვლელობის უზრუნველყოფა სამსახურში სამართლებრივი აქტის/მითითების მომზადებისა და გამოცემის პროცედურების შესაბამისად; სამსახურის დანაყოფებში მომზადებული სამართლებრივი აქტებისა და სხვა დოკუმენტების საქართველოს კანონმდებლობასთან შესაბამისობაში მოყვანის მიზნით,  სამსახურის ხელმძღვანელობისათვის მათ წარდგენამდე შესაბამისი დასკვნების მომზადება; სამსახურის ინტერესების წარმოდგენა სახელმწიფო დაწესებულებებსა და კერძო ორგანიზაციებში; სასამართლოებში წარმომადგენლობის უზრუნველყოფა; სამსახურის უფროსის, სამსახურის უფროსის პირველი მოადგილის ან სამსახურის უფროსის მოადგილის მიერ მინიჭებული რწმუნებულების საფუძველზე, სამსახურის ინტერესების დაცვა სასამართლოში; თავისი ამოცანების შესასრულებლად, იურიდიული მთავარი სამმართველოს კომპეტენციას მიკუთვნებულ საკითხებთან დაკავშირებით, სხვა სახელმწიფო ორგანოებთან, საზოგადოებრივ გაერთიანებებთან, აგრეთვე საზღვარგარეთის ქვეყნების შესაბამის უწყებებსა და საერთაშორისო ორგანიზაციებთან თანამშრომლობა; სამსახურში შესული ადმინისტრაციული საჩივრების განხილვისა და შესაბამისი რეაგირების უზრუნველყოფა;
* კონტრტერორისტული ცენტრი – ცენტრის ძირითადი ამოცანებია: ტერორიზმის წინააღმდეგ ბრძოლა, კანონმდებლობით დადგენილი წესით ოპერატიულ-სამძებრო ღონისძიებების განხორციელება, მის კომპეტენციას მიკუთვნებულ საქმეებზე საქართველოს სისხლის სამართლის საპროცესო კანონმდებლობით დადგენილი საფუძვლებითა და წესით სისხლის საპროცესო სამართლებრივი იძულების ღონისძიებების გამოყენება და სისხლის სამართლის საქმეთა გამოძიება; თავისი კომპეტენციის ფარგლებში, დანაშაულის თავიდან აცილებისა და აღკვეთის მიზნით პრევენციული ღონისძიებების განხორციელება; „საქართველოს სახელმწიფო უსაფრთხოების სამსახურის შესახებ“ საქართველოს კანონითა და სხვა ნორმატიული აქტებით განსაზღვრული ფუნქციებისა და ამოცანების განხორციელება; ცენტრის დირექტორია **ბაჩა მგელაძე.**
* კონტრდაზვერვის დეპარტამენტი – კონტრდაზვერვითი საქმიანობის განხორციელება საქართველოს წინააღმდეგ მიმართული უცხო ქვეყნის სპეციალური სამსახურების, უცხოეთის წარმომადგენლობებისა და ორგანიზაციების საფარქვეშ მოქმედი სპეციალური სამსახურების, პირთა ჯგუფებისა და ცალკეულ პირთა სადაზვერვო საქმიანობის თავიდან აცილების, გამოვლენისა და აღკვეთის მიზნით; საქართველოს თავდაცვის სამინისტროს თავდაცვის ძალებისა და სამსახურის ცალკეული ქვედანაყოფების კონტრდაზვერვითი უზრუნველყოფა, ასევე კანონმდებლობის შესაბამისად, რადიოეთერის კონტრდაზვერვითი კონტროლი; კანონმდებლობით დადგენილი წესით, ოპერატიულ-სამძებრო ღონისძიებების განხორციელება; მის კომპეტენციას მიკუთვნებულ საქმეებზე სისხლის საპროცესო სამართლებრივი იძულების ღონისძიებების გამოყენება და სისხლის სამართლის საქმეთა გამოძიება; სამსახურის კომპეტენციას მიკუთვნებული დანაშაულის თავიდან აცილების, გამოვლენისა და აღკვეთის მიზნით, პრევენციული ღონისძიებების განხორციელება; დაწესებულებებში, ორგანიზაციებსა და საწარმოებში (მიუხედავად მათი საკუთრების ფორმისა) სახელმწიფო საიდუმლოების დაცვის ღონისძიებათა შემუშავებასა და რეალიზაციაში მონაწილეობა, მათი შესრულების კონტროლი, დადგენილი წესით იმ პირების შემოწმება, რომლებიც დაიშვებიან სახელმწიფო საიდუმლოებასთან; სათანადო ინფორმაციის საფუძველზე, თავისი კომპეტენციის ფარგლებში, დანაშაულის გამოვლენა, თავიდან აცილება და აღკვეთა; „საქართველოს სახელმწიფო უსაფრთხოების სამსახურის შესახებ“ საქართველოს კანონითა და სხვა ნორმატიული აქტებით განსაზღვრული ფუნქციებისა და ამოცანების განხორციელება;
* სპეციალური ოპერაციების დეპარტამენტი – დეპარტამენტის ძირითადი ამოცანებია: სამსახურის კონტრდაზვერვითი, კონტრტერორისტული და ოპერატიული ღონისძიებების საბრძოლო ძალით უზრუნველყოფა; სახელმწიფო უსაფრთხოებისა და სუვერენიტეტის, ტერიტორიული მთლიანობის დაცვა და ამ მიზნით შესაბამისი ღონისძიებების განხორციელება; უკანონო მოქმედებების აღსაკვეთად განსაკუთრებულ დავალებათა შესრულება   სახელმწიფო უსაფრთხოების დაცვის მიზნით; თავისი კომპეტენციის ფარგლებში, დანაშაულის თავიდან აცილებისა და აღკვეთის მიზნით,  პრევენციული ღონისძიებების განხორციელება; თავისი კომპეტენციის ფარგლებში, ობიექტების ოპერატიული და ფიზიკური დაცვა, ასევე მასთან დაკავშირებული სხვა ღონისძიებების განხორციელება; „საქართველოს სახელმწიფო უსაფრთხოების სამსახურის შესახებ“ საქართველოს კანონითა  და სხვა ნორმატიული აქტებით განსაზღვრული ფუნქციებისა და ამოცანების განხორციელება;
* ოპერატიულ-ტექნიკური სააგენტო – კანონმდებლობით დადგენილი წესით ცნობების შეგროვება და ვიზუალური კონტროლი; პიროვნების იდენტიფიკაციისა და ძებნის ფუნქციის განხორციელება; კანონსაწინააღმდეგო საქმიანობის წინააღმდეგ მიმართული აქტიური ღონისძიებების ოპერატიულ-ტექნიკური უზრუნველყოფა; ოპერატიულ-სამძებრო და კონტრდაზვერვითი საქმიანობის განხორციელება; „ოპერატიულ-სამძებრო საქმიანობის შესახებ“ საქართველოს კანონით გათვალისწინებული საქმიანობის განხორციელება; საქართველოს სისხლის სამართლის საპროცესო კოდექსის 143¹ მუხლის პირველი ნაწილის „ვ“ ქვეპუნქტით გათვალისწინებული ფარული საგამოძიებო მოქმედების (ელექტრონული თვალყურის დევნება ტექნიკური საშუალებებით, რომელთა გამოყენება ზიანს არ აყენებს ადამიანის სიცოცხლეს, ჯანმრთელობასა და გარემოს) კანონმდებლობით დადგენილი წესით განხორციელება;
* საინფორმაციო-ანალიტიკური დეპარტამენტი – ღია და ფარული წყაროებიდან ინფორმაციის მოპოვება, მიღებული ინფორმაციის სააღრიცხვო-ანალიტიკური დამუშავება და განზოგადება; სამსახურის ხელმძღვანელობისათვის შესაბამისი საინფორმაციოანალიტიკური ბიულეტენების მომზადება; სამსახურის დანაყოფების ანალიტიკური საქმიანობის კოორდინაცია; დონორ ორგანიზაციებთან ურთიერთობა; საქართველოს ოკუპირებულ ტერიტორიებზე მიმდინარე პროცესების მონიტორინგი, ანალიზი და ინციდენტების პრევენციისა და მათზე რეაგირების მექანიზმის შემუშავება და განხორციელება;
* სახელმწიფო უსაფრთხოების დეპარტამენტი – დეპარტამენტის ძირითადი ამოცანებია: საქართველოს ტერიტორიული მთლიანობის, კონსტიტუციური წყობილებისა და სუვერენიტეტის უცხო ქვეყნის სპეციალური სამსახურებისა და ცალკეულ პირთა მართლსაწინააღმდეგო ქმედებისაგან, ასევე სახელმწიფოს კონსტიტუციური სისტემისა და ხელისუფლების არაკონსტიტუციური, ძალადობრივი გზით შეცვლის გამოვლენა და დაცვის უზრუნველყოფა; სახელმწიფოს პოლიტიკური და ეკონომიკური საფრთხის პროგნოზირება, გამოვლენა-აღკვეთა და ნეიტრალიზება, ამ მიზნით ინფორმაციის მოპოვება და ანალიტიკური დამუშავება; სახელმწიფოს წინააღმდეგ მიმართულ და ექსტრემიზმის ნიშნების მატარებელ დანაშაულთა გამოვლენა და აღკვეთა; მის კომპეტენციას მიკუთვნებულ საქმეებზე საქართველოს სისხლის სამართლის საპროცესო კანონმდებლობით დადგენილი საფუძვლებითა და წესით სისხლისსამართლებრივი იძულების ღონისძიებების გამოყენება და სისხლის სამართლის საქმეთა გამოძიება; თავისი კომპეტენციის ფარგლებში, დანაშაულის თავიდან აცილების, გამოვლენისა და აღკვეთის მიზნით შესაბამისი პრევენციული ღონისძიებების განხორციელება; სათანადო ინფორმაციის საფუძველზე დანაშაულის გამოვლენა, თავიდან აცილება და აღკვეთა; „საქართველოს სახელმწიფო უსაფრთხოების სამსახურის შესახებ“ საქართველოს კანონითა და სხვა ნორმატიული აქტებით განსაზღვრული ფუნქციებისა და ამოცანების განხორციელება;
* უსაფრთხოების დაცვის რეჟიმის მთავარი სამმართველო – სამმართველოს ძირითადი ამოცანებია: თავისი კომპეტენციის ფარგლებში, სახელმწიფო უსაფრთხოებისათვის მაღალი რისკის მქონე სუბიექტებისათვის, უსაფრთხოების დაცვის რეჟიმის დადგენის მიზნით, შესაბამისი წინადადებების შემუშავება და სამსახურის უფროსისათვის აღნიშნული რეჟიმის პროექტის დასამტკიცებლად წარდგენა; სახელმწიფო უსაფრთხოებისათვის მაღალი რისკის მქონე სუბიექტებისათვის  სათანადო კონსულტაციის გაწევა სახელმწიფო უსაფრთხოების დაცვის საკითხებთან დაკავშირებით; სახელმწიფო უსაფრთხოების სფეროში, ინფორმაციის გაცვლის წესის შესაბამისად, სახელმწიფო უსაფრთხოებისათვის მაღალი რისკის მქონე სუბიექტთან  ინფორმაციის გაცვლის ეფექტიანი სისტემების შექმნა; სახელმწიფო უსაფრთხოებისათვის მაღალი რისკის მქონე სუბიექტებში უსაფრთხოების დაცვის რეჟიმის კონტროლის/მონიტორინგის განხორციელება და სახელმწიფო უსაფრთხოებისათვის მაღალი რისკის მქონე საფრთხეების გამოვლენის შემთხვევაში, მათთვის შესასრულებლად სავალდებულო მითითებების მიცემა; სახელმწიფო უსაფრთხოებისათვის მაღალი რისკის მქონე სუბიექტთან, მათი წერილობითი მიმართვის შემთხვევაში, შესაბამისი ურთიერთთანამშრომლობის  ხელშეკრულებების გაფორმება; დაწესებულებებში, ორგანიზაციებსა და საწარმოებში (მიუხედავად მათი საკუთრების ფორმისა) სახელმწიფო საიდუმლოების დაცვის ღონისძიებათა შემუშავებისა და რეალიზაციაში მონაწილეობისათვის, ასევე მათი შესრულების კონტროლისთვის სამსახურის შესაბამისი სტრუქტურული დანაყოფის ხელშეწყობა და დახმარება; კანონმდებლობით დადგენილი წესით, ოპერატიულ-სამძებრო ღონისძიებებისა და კონტრდაზვერვითი საქმიანობის განხორციელება; მისი საქმიანობის ფარგლებში, სათანადო ინფორმაციის საფუძველზე, დანაშაულის ნიშნების შემცველი ქმედებების გამოვლენა, თავიდან აცილება, აღკვეთა ან/და შესაბამისი საგამოძიებო დანაყოფისათვის გადაგზავნა; დანაშაულის თავიდან აცილების, გამოვლენისა და აღკვეთის მიზნით, პრევენციული ღონისძიებების განხორციელება; „საქართველოს სახელმწიფო უსაფრთხოების სამსახურის შესახებ“ საქართველოს კანონითა და სხვა ნორმატიული აქტებით განსაზღვრული ფუნქციებისა და ამოცანების განხორციელება;
* დაზვერვის სააგენტო – სააგენტოს საქმიანობის ძირითადი მიმართულებები განისაზღვრება „დაზვერვის სააგენტოს შესახებ“, „სადაზვერვო საქმიანობის შესახებ“ და  „საქართველოს სახელმწიფო უსაფრთხოების სამსახურის შესახებ“ საქართველოს კანონებით, ეროვნული სადაზვერვო პროგრამით, სადაზვერვო საქმიანობის პრიორიტეტებით, ამოცანებითა და დავალებებით.  დაზვერვის სააგენტოს ემბლემა არის ლაჟვარდისფერ (ლურჯი) არშიიანი მრგვალი ჰერალდიკური ფარი, რომელსაც კვეთს მეწამული ჯვარი. ჯვრის ცენტრში გამოსახულია ჰერალდიკური ფარი, ფარის ვერცხლის ველზე – ლაჟვარდისფერი (ლურჯი) ოთხქიმიანი ვარსკვლავი (კონტროლისა და უსაფრთხოების სიმბოლო), ფარს ამშვენებს ივერიული გვირგვინი. I და IV ვერცხლის (თეთრი) ველზე გამოსახულია ბოლნურ-კაცხური ჯვარი. ლაჟვარდისფერ (ლურჯი) არშიაზე გამოსახულია ოქროს წარწერა: „დაზვერვის სააგენტო“. 

##### სუს-ის უფროსის მოადგილეები
**განახლებულია 2025 წლის 4 სექტემბერს** 
* ალექსანდრე მაისურაძე
* ლევან ხარაბაძე
* თამაზ ბორაშვილი

#### წოდებები
* სახელმწიფო უსაფრთხოების რიგითი
* სახელმწიფო უსაფრთხოების უმცროსი სერჟანტი
* სახელმწიფო უსაფრთხოების უფროსი სერჟანტი
* სახელმწიფო უსაფრთხოების ზემდეგი
* სახელმწიფო უსაფრთხოების უმცროსი ლეიტენანტი
* სახელმწიფო უსაფრთხოების ლეიტენანტი
* სახელმწიფო უსაფრთხოების უფროსი ლეიტენანტი
* სახელმწიფო უსაფრთხოების კაპიტანი
* სახელმწიფო უსაფრთხოების მაიორი
* სახელმწიფო უსაფრთხოების ვიცე-პოლკოვნიკი
* სახელმწიფო უსაფრთხოების პოლკოვნიკი
* სახელმწიფო უსაფრთხოების გენერალ-მაიორი
* სახელმწიფო უსაფრთხოების გენერალ-ლეიტენანტი
* სახელმწიფო უსაფრთხოების გენერალ-პოლკოვნიკი

#### სიმბოლიკა
სახელმწიფო უსაფრთხოების სამსახურის გერბი წარმოადგენს: ვერცხლის სტილიზებულ ოთხქიმიან ვარსკვლავს, რომელზედაც მოთავსებულია ზემოდან ქვემოთ დაშვებული ოქროს ხმალი. ოქროს ხმალზე მოთავსებულია სტილიზებული ჰერალდიკური ფარი ოქროს არშიით. ფარის სევადის ველზე ცენტრში გამოსახულია ფრთებგაშლილი ოქროს არწივი, მარჯვნივ შებრუნებული თავით. ოქროს არწივის მკერდზე, მცირე ჰერალდიკურ ფარზე გამოსახულია სტილიზებული საქართველოს სახელმწიფო დროშა. ოქროს არშიის ველზე სევადისფერი ქართული მხედრული ანბანით წარწერილია: „სახელმწიფო უსაფრთხოების სამსახური“. 

#### ჯილდოები
საქართველოს სახელმწიფო უსაფრთხოების სამსახურის სამკერდე ნიშნის, მედალიონისა და მედლის ნიმუშებისა და აღნიშნული სამკერდე ნიშნით, მედალიონითა და მედლით დაჯილდოების წესი დამტკიცდა საქართველოს სახელმწიფო უსაფრთხოების სამსახურის უფროსის ბრძანება №10-ით. 

* სამკერდე ნიშანი – „ღირსეული სამსახურისათვის“ – 5 წელი
* სამკერდე ნიშანი – „ღირსეული სამსახურისათვის“ – 10 წელი
* სამკერდე ნიშანი – „ღირსეული სამსახურისათვის“ – 15 წელი
* სამკერდე ნიშანი – „ღირსეული სამსახურისათვის“ – 20 წელი
* მედალიონი - „განსაკუთრებული წვლილისათვის“
* მედალი „მამაცობისათვის“
* სახელმწიფო უსაფრთხოების სამსახურის მედალი I ხარისხი
* სახელმწიფო უსაფრთხოების სამსახურის მედალი II ხარისხი
* მედალი „საპატიო“

#### შეიარაღება
მოსამსახურეთა შეიარაღებაში არსებული ცეცხლსასროლი იარაღისა და საბრძოლო მასალის ნუსხა დამტკიცებულია სახელმწიფო უსაფრთხოების სამსახურის უფროსის №117 ბრძანებით. 
* ცეცხსასროლი იარაღი:
ა) პისტოლეტი, რევოლვერი; 
ბ) პისტოლეტ-ტყვიამფრქვევი; 
გ) ავტომატური ცეცხლსასროლი იარაღი; 
დ) ხელის ტყვიამფრქვევი; 
ე) ტყვიამფრქვევი; 
ვ) შაშხანა; 
ზ) სნაიპერული შაშხანა; 
თ) ლულისქვეშა ყუმბარმტყორცნი; 
ი) ყუმბარმტყორცნი; 
კ) ნაღმმტყორცნი. 
* საბრძოლო მასალა:
ა) პირველ პუნქტში ჩამოთვლილი ცეცხლსასროლი იარაღებისათვის განკუთვნილი საბრძოლო მასალა; 
ბ) ხელყუმბარა; 
გ) ასაფეთქებელი ნივთიერებები; 
დ) ნაღმი; 
ე) გაზი; 
ვ) რეაქტიული ყუმბარტყორცნი. 

## სახელმწიფო უწყების ხელმძღვანელები 
### საგანგებო რაზმი
1918 წლის 17 აგვისტო - *საქართველოს ოკუპაციამდე*, 17 მარტი, 1921

### საქართველოს სახელმწიფო უშიშროების მინისტრები
### საქართველოს საინფორმაციო სადაზვერვო სამსახურის უფროსი
### საქართველოს სახელმწიფო უშიშროების მინისტრები
### საქართველოს სახელმწიფო უსაფრთხოების სამსახურის უფროსები
## რეკვიზიტები 
* მისამართი: ქ. თბილისი 0186, ვაჟა-ფშაველას გამზირი №72
* ტელეფონი: (+995 32) 241 20 48

## იხილეთ აგრეთვე 
* საქართველოს მთავრობა
* საქართველოს სსრ-ის უშიშროების ხელმძღვანელები

## ლიტერატურა
* თუშურაშვილი ო., ჯახუა ი., „XX საუკუნის საქართველოს შინაგან საქმეთა და უშიშროების მინისტრები“, თბილისი, 2013. ISBN 978-9941-0-5532-4.

## რესურსები ინტერნეტში
* საქართველოს სახელმწიფო უსაფრთხოების სამსახურის ოფიციალური საიტი 
* 
* 
* კანონი „საქართველოს სახელმწიფო უსაფრთხოების სამსახურის შესახებ“ – 2025 წლის 25 ივნისის ვერსია

## სქოლიო
კატეგორია:საქართველოს სახელმწიფო უწყებები